Samtidig mener hun, at det er et ”enormt ekskluderende fællesskab” for dem, som ikke er med i kalenderen.

- De (dem der står bag kalenderen, red.) kommer til at definere, hvordan man skal se ud. Og hvad så med alle de andre, som ikke ser sådan ud? Hvor er de henne i vores skolefællesskab? Det synes jeg er problematisk.

Alberte Hemmingsen, der går i 2. HF på Slagelse Gymnasium, er enig med rektor:

- Det er sexistisk. Man går ud fra nogle forkerte ting. Man opstiller folk på en forkert måde. Det er som om, det kun er udseendet, der betyder noget, og ikke det indre, siger hun.

Alberte Hemmingsen, der går på HF på Slagelse Gymnasium, kalder babe-kalenderen sexistisk. (Foto: Casper Lindbjerg Greve © (c) DR)

Også kalender med mandlige elever

Mandlige elever fra Slagelse Gymnasium optræder også på Instagram i en lignende julekalender. Her læser teksten for låge nummer ni blandt andet:

”Bag næste låge, gemmer der sig en lækker 1g’er… X (DR har fjernet navnet, red.) er en ægte frækkert, da han aldrig har problemer med piger, og hvordan han skal snakke til dem.”

Ifølge Christopher Sand, der går i 2.g, blev der lagt et opslag op, hvor man kunne sende billeder ind af sig selv, hvis man ville være med, eller af andre, hvis de havde fortjent at være med:

- Jeg kan ikke rigtig se problemet. Har man lyst til at være med, så sender man et billede ind.

2.g'erne Elgaard, Christopher Sand og Rasmus Lackovic synes ikke, julekalendere med "babes" eller "honks", som de mandlige elever kaldes, er et stort problem. (Foto: Casper Lindbjerg Greve © (c) DR)

Rasmus Lackovic, som også er 2.g’er, er enig:

- De har alle sammen givet tilladelse til, at de må lægge deres billeder op. Hvis de har et problem med det, bliver det ikke lagt op.

Babe-kalender skal hjælpe med digital dannelse

Rektoren på Slagelse Gymnasium har talt om julekalenderen med elevrådet, som hun har bedt om at tage stilling til kalenderen.

Julie Christensen, der er elevrådsformand på Slagelse Gymnasium, tager da også afstand fra kalenderen, som hun mener er et ”kæmpe problem”, selvom pigerne selv har sagt ja til at være med.